钦定古今图书集成/方舆汇编/职方典/第1383卷 > 《乳泉赋》〈有引〉前人
## 钦定古今图书集成/方舆汇编/职方典/第1383卷 > 《乳泉赋》〈有引〉前人

“阴阳之相化，天一为水，六者其壮而一其穉也。夫物老死于《坤》而萌芽于《复》，故水者物之终始也。” 意水之在人也，如山川之蓄云，草木之含滋，漠然无形，而为往来之气也。为气者，水之生而有形者，其死也，死者盐而生者甘，甘者能往能来，而盐者一出而不复。此阴阳之理也。吾何以知之？盖尝求之于身而得其说。“凡水之在人者，为汗为涕，为洟为血，为溲为泪，为涎为沫，此数者，皆水之去人而外骛，然后肇形。如有物皆盐而不能返，故盐者九而甘者一。一者何也？泰华池之真液，下涌于舌底，而上流于牙颊，甘而不坏，清而不浊，宜古之仙者，以是为金丹之祖，长生不死之药也。今夫水在天地之间者，下则为” 江湖井泉，上则为雨露霜雪，皆同一味之甘。是以变化往来，有逝而无竭。故海洲之泉必甘，而海云之雨不盐者，如泾渭之不相乱，河济之不相涉也。若夫四海之水，与夫凡出盐之泉，皆天地之死气也。故能杀而不能生，能槁而不能浃也。岂不然哉？赋曰：

“吾谪居儋耳，卜筑城南，邻于司命之宫。百井皆盐，而
醪醴锺乳独发于宫中，给吾饮食酒茗之用，盖沛然
而无穷。吾尝中夜而起，挈缾而东。有落月之相随，无
一人而我同。汲者未动，夜气方归。锵琼佩之落谷，滟
玉池之生肥。吾三咽而遄返，惧守神之诃讥。却五味
而谢六尘，悟一真而失百非。信飞仙之有药，中无主”
而何依。渺松乔之安在，犹想像于庶几。